**Aplinkos apsaugos programos ataskaita už 2015 metus**

Aplinkos apsaugos programa buvo finansuojama iš savivaldybės biudžeto lėšų, Savivaldybės aplinkos apsaugos rėmimo specialiosios programos ir Aplinkos ministerijos skirtų dotacijos lėšų.

Kaišiadorių rajono savivaldybės taryba 2015 m. vasario 23 d. sprendimu Nr. V17-23 patvirtino Kaišiadorių rajono savivaldybės aplinkos apsaugos rėmimo specialiosios programos 2014 metų priemonių vykdymo ataskaitą, kuri pateikta Aplinkos ministerijai.

**Išvalytų vandens telkinių priežiūra ir lietaus nuotekų sistemų tvarkymas**

2015 metais pradėjo veikti pastatyti nauji lietaus nuotekų valymo įrenginiai prie Limino ežero ir taip panaikintas pagrindinis ežero taršos paviršinėmis nuotekomis šaltinis.

Vykdant priemonę – paviršinių vandens telkinių, jų pakrančių būklės ir užterštumo tyrimas bei vertinimas – keturis kartus per metus (kartą per ketvirtį) atlikti Limino ežero ir Lomenos upės vandens kokybės tyrimai. Šių vandens telkinių kokybė įvertinta nuo patenkinamos iki labai geros būklės. Priemonė skirta ES lėšomis finansuotų projektų „Lomenos upės, esančios Kaišiadorių rajono savivaldybėje, išvalymas“ ir „Limino ežero, esančio Kaišiadorių rajono savivaldybėje, išvalymas“ priežiūrai po išvalymo.

Valytos ir tvarkytos vandens telkinių pakrantės (menkaverčių krūmų kirtimas, makrofitų ir žolinės augalijos šienavimas, šiurkščiosios augalijos mechaninis naikinimas vandenyje, atliekų surinkimas ir pan.). Priemonės skirtos ES lėšomis finansuotų projektų „Lomenos upės, esančios Kaišiadorių rajono savivaldybėje, išvalymas“ ir „Limino ežero, esančio Kaišiadorių rajono savivaldybėje, išvalymas“ priežiūrai po išvalymo. Prižiūrėtas ir tvarkytas bendras Lomenos upės plotas – 7,56 ha arba 5,818 km upės atkarpa (abi upelio vagos priekrantės ir pakrantė – 5,82 ha ir upės vaga (veidrodinis vandens plotas) – 1,75 ha). Prižiūrėtas ir tvarkytas Limino ežero ir jungiamųjų kanalų pakrančių ir priekrančių 2 ha plotas.

UAB „Kaišiadorių vandenys“ prižiūrėjo ir eksploatavo lietaus nuotekų sistemų infrastruktūrą Kaišiadorių bei Žiežmarių miestuose.

**Atliekų tvarkymo sistemos organizavimas**

 Savivaldybės taryba 2015 m. balandžio 30 d. sprendimu Nr. V17-118 patvirtino Kaišiadorių rajono savivaldybės atliekų tvarkymo 2014-2020 metų planą. Jame išanalizuota esama atliekų tvarkymo būklės apžvalga, pateikta informacija apie pagrindines atliekų surinkimo, rūšiavimo, apdorojimo įmones ir įrenginius bei jų pajėgumus, apibendrinta informacija apie atliekų tvarkymo paslaugų teikimą gyventojams, ūkio subjektams ir jų poreikių tenkinimą, apibūdintos probleminės atliekos, išnagrinėta jų srautų analizė ir tvarkymo priemonės. Aptartos viešųjų ir privačių asmenų, dalyvaujančių atliekų tvarkyme, atsakomybės paskirstymas. Įvertintas visuomenės švietimas ir informavimas atliekų tvarkymo klausimais. Plane numatytos atliekų prevencijos kryptys ir įvertinta Valstybiniame strateginiame atliekų tvarkymo plane nustatytų užduočių įgyvendinimo būklė. Suformuluotos atliekų tvarkymo sistemos plėtros priemonės 2014–2020 metams, numatyti veiklos tikslai ir uždaviniai.

Kaišiadorių rajono savivaldybės taryba 2015 m. birželio 25 d. sprendimu Nr. V17-184 nustatė SĮ „Kaišiadorių paslaugos“ teikiamų paslaugų įmokų už komunalinių atliekų surinkimą iš atliekų turėtojų ir komunalinių atliekų tvarkymą dydžius.

Savivaldybės administracijos direktoriaus 2015 m. gruodžio 30 d. įsakymu Nr.V1-1360 parengta ir patvirtinta konteinerių aikštelių išdėstymo schema.

Pagal nustatytą tvarką Savivaldybei atstovauta VšĮ Kauno regiono atliekų tvarkymo centro dalininkų susirinkimuose, valdybos veikloje ir specialistų pozicijų derinimo darbo grupėje, rengiant Atliekų tvarkymo planą, tvirtinant komunalinių atliekų įmokos dydžius bei sąmatas ir ataskaitas.

Per 2015 metus iš fizinių ir juridinių asmenų atliekų tvarkytojas surinko ir perdavė sutvarkyti 7068,29 tonos mišrių komunalinių atliekų (2014 m. – 6907,54 t). Rūšiavimui skirtais bendrojo naudojimo konteineriais surinkta 306,73 tonos pakuočių atliekų (plastiko – 131,34 t, popieriaus – 18,78 t, stiklo – 156,606 t). Nuo 2015 m. liepos mėnesio individualiose namų valdose naujai išdalintais pakuočių atliekų konteineriais (1000 vnt.) papildomai surinkta 33,9 tonos plastiko ir popieriaus pakuočių atliekų.

Savivaldybės ir Lietuvos aplinkos apsaugos investicijų fondo (LAAIF) lėšomis buvo finansuotas projektas „Apmokestinamųjų gaminių ir pakuočių atliekų tvarkymo sistemų kūrimas ir vystymas Kaišiadorių rajono savivaldybėje, vykdant pakuočių atliekų surinkimo sistemos infrastruktūros (konteinerių) plėtrą“. Projekto esmė – pakuočių atliekų surinkimo infrastruktūros plėtra gyvenamųjų namų kvartaluose. Nupirkta ir išdalinta privačioms namų valdoms 1000 vnt. 240 litrų talpos mėlynos spalvos konteinerių, skirtų plastikui ir popieriaus pakuotėms rūšiuoti.

2015 m. pateikta nauja paraiška ir gauta 23110 Eur dotacija projektui „Pakuočių atliekų tvarkymo sistemos kūrimas ir vystymas Kaišiadorių rajono savivaldybėje, vykdant pakuočių atliekų surinkimo sistemos infrastruktūros (konteinerių) plėtrą“ finansuoti. Tarp LAAIF ir Savivaldybės sudaryta dotacijos sutartis 1000 vnt. 240 litrų talpos pakuočių atliekų rūšiuojamojo surinkimo konteinerių finansavimui. Vykdomos viešųjų pirkimų procedūros. Konteineriai taip pat bus skirti privačioms namų valdoms.

2015 m. LAAIF-ui buvo pateikta paraiška ir gauta 2284,80 Eur dotacija projektui „Bešeimininkių padangų atliekų surinkimas Kaišiadorių rajono savivaldybės teritorijoje ir transportavimas iki atliekų naudotojo“ finansuoti. Projektas pradėtas vykdyti.

Nuo 2015 m. rugsėjo mėnesio seniūnijų didesnėse kapinėse pradėta diegti infrastruktūra (konteineriai ir specialios dėžės) žaliosioms atliekoms rūšiuoti. Iki metų pabaigos šių atliekų išrūšiuota ir perduota į kompostavimo aikštelę net 58,206 tonos. Kai kuriose seniūnijose – Kaišiadorių apylinkės, Žaslių ir Žiežmarių, konteinerių aikštelės pritaikytos šioms atliekoms rūšiuoti, pastatant papildomų konteinerių, įrengiant pagrindą ir aptveriant aikšteles.

Iš viso per 2015 metus Kaišiadorių dumblo kompostavimo aikštelėje buvo priimta ir sukompostuota nuotekų dumblo – 204,350 tonos, žaliųjų atliekų –285,161 tonos.

Išplėstos, rekonstruotos ar naujai įrengtos konteinerių pastatymo aikštelės Žaslių sen. Žaslių kapinėse – 1 aikštelė, Kaišiadorių apyl. seniūnijos Vilkiškių k. kapinėse – 1, Rečionių k. kapinėse – 1, Kalniškių kaime – 1, Žiežmarių sen. kapinėse – 1, Kruonio sen. Kalvių kaime – 1 .

Iš miškų, laukų, pakelių, apleistų vietų, parkų, nuo vandens telkinių pakrančių surinkta ir išvežta 370,3 m³ bešeimininkių atliekų.

Akcijos „Darom 2015“ metu surinkta ir perduota sutvarkyti 18,46 t atliekų. Akcijai organizuoti nupirkti šiukšlėms rinkti maišai ir pirštinės.

Iš gamtinės bei urbanizuotos aplinkos bešeimininkių padangų atliekų surinkta ir perduota sutvarkyti net 31,510 tonos.

Pratęstos sutartys dėl įdiegtų dviejų komunalinių atliekų tvarkymo sistemą papildančių elektros ir elektroninės įrangos bei baterijų ir akumuliatorių atliekų surinkimo sistemų. Paslaugas teikia VšĮ Elektronikos gamintojų ir importuotojų organizacija ir asociacija EEPA.

Nuo 2013 m. gamintojų ir importuotojų lėšomis iš gyventojų surenkamos pakuočių atliekos. Tuo tikslu pasirašytos bendradarbiavimo sutartys su gamintojų ir importuotojų organizacijomis – VšĮ Pakuočių tvarkymo organizacija ir VšĮ „Žaliasis taškas“, dėl pakuočių atliekų rūšiuojamojo surinkimo, vežimo ir paruošimo naudoti.

Toliau tobulinama ir plėtojama Savivaldybės komunalinių atliekų tvarkymo sistema. Sudaroma daugiau sutarčių su atliekų turėtojais, plėtojama ir gerinama paslaugos kokybė, plečiama ir atnaujinama infrastruktūra. Stebėjimo kameromis stebimos labiausiai atliekomis teršiamos vietos.

Surinkta informacija apie minimalių komunalinių atliekų tvarkymo paslaugos teikimo kokybę, kurios kontrolę vykdo specialiai sudaryta komisija. Tobulintinos yra šios veiklos: paslaugos kokybės gerinimas, paslaugos plėtra tiek fiziniams, tiek ir juridiniams asmenims, rūšiavimo priemonių atnaujinimas ir naujų įsigijimas bei atliekų turėtojų aptarnavimas jomis, reagavimas į skundus, atliekų tvarkymo plano užduočių vykdymas bei kitų minimalių komunalinių atliekų tvarkymo paslaugos teikimo sąlygų užtikrinimas.

**Medžiojamųjų gyvūnų daromos žalos miškui prevencija ir nuostolių kompensavimas**

Savivaldybė kompensavo VĮ Kaišiadorių miškų urėdijai 25000 eurų už nupirktus 1224 kg repelento „Cervacol Extra“, kurie panaudoti VĮ Kaišiadorių miškų urėdijos valdomų miško želdinių apsaugai, ir nupirktą tvorai 10250 metrų vielos tinklą bei 2930 vnt. pušinių tekintų impregnuotų kuolų.

2015 m. išmokėta 1792 eurų kompensacijų 13-ai gyventojų už vilkų sunaikintus ūkinius gyvūnus: 12 avių, 9 ožkas, 1 telyčaitę ir 1 veršelį. 5 avys nuo vilkų padarytų žaizdų buvo gydytos veterinarų, kuriems gydymo išlaidos kompensuotos.

**Želdinių stebėsena ir tvarkymas, saugomų teritorijų ir gamtos paveldo objektų priežiūra**

2015 metais fiziniams ir juridiniams asmenims išduota 100 leidimų želdiniams, augantiems ne miško žemėje, kirsti ir genėti. Bendro naudojimo teritorijose iškirsti 89 medžiai (sausi, pažeisti puvinio, pavojingi, avariniai ar škvalo nuniokoti) – daugiausia Kaišiadorių miesto ir Kaišiadorių apylinkės seniūnijose. Apgenėti 82 medžiai, suformuota 22 metrų gyvatvorė.

Parengta apželdinimo schema ir pasodinta 30 medelių Kaišiadorių apylinkės seniūnijos Gudienos gyvenvietės Žaliojoje gatvėje.

Kaišiadorių mieste atlikta Gedimino gatvės želdinių būklės ekspertizė. Įvertinta 190 medžių, iš kurių 51 nustatyta bloga būklė, kiti medžiai yra geros ar patenkinamos būklės.

Ketvirtus metus iš eilės vykdytas invazinio augalo – Sosnovskio barščio augaviečių naikinimas 2,5 ha plote Kaišiadorių mieste. Rezultatas geras – vegetuojančių egzempliorių labai sumažėjo. Darbus būtina tęsti, kad augalai neišplistų.

Patikrintos savivaldybės saugomos teritorijos, įvertintas jų tvarkymo poreikis.

Savivaldybės Strošiūnų teriologiniame draustinyje atlikti saugomų rūšių tyrimai, gausumo ir paplitimo vertinimas, parengtos saugomų rūšių buveinių apsaugos ir ūkinės veiklos rekomendacijos.

Inventorizuoti saugomi gamtinio paveldo objektai, kurių daugumos būklė yra gera. Atlikta objektų fotofiksacija natūroje ir nustatytos koordinatės. Saugomoms teritorijoms ir saugomiems objektams pagaminti 24 informaciniai stendai.

Finansiškai paremtas jūrinio erelio apsaugos projektas „Jūrinių erelių gausinimo, apsaugos ir monitoringo priemonių įgyvendinimas Kaišiadorių rajono savivaldybėje“. Šis projektas jau keletą metų vykdomas 22-se Lietuvos savivaldybių teritorijose. Projektas skirtas lizdaviečių priežiūrai ir buveinių išsaugojimui. 2015 m. stebėtos ir prižiūrėtos 8 lizdavietės Vaiguvos, Karčiupio, Kaugonių, Užgirėlio, Gastilonių ir Dabintos miškuose.

**Gyvūnų gerovė ir kontrolė**

Savivaldybės administracijos direktorius 2015 m. gegužės 28 d. įsakymu Nr. V1-540 patvirtino Gyvūnų laikymo Kaišiadorių rajono savivaldybės teritorijos gyvenamosiose vietovėse taisyklių naują redakciją.

Kaip ir kasmet vykdyta priemonė „Bešeimininkių gyvūnų augintinių skaičiaus mažinimas, bepriežiūrių ir bešeimininkių gyvūnų perdavimas globai, bepriežiūrių gyvūnų grąžinimas savininkams bei kitų gyvūnų gerovę ir apsaugą reglamentuojančių teisės aktų reikalavimų įgyvendinimas“. 2015 metais savivaldybės teritorijoje sugauti 64 bešeimininkiai (bepriežiūriai) gyvūnų augintinai (41 šuo, 23 katės), kurie perduoti globai arba užmigdyti. Beglobių augintinių daugiausia pagauta Kaišiadorių mieste, Rumšiškių ir Kaišiadorių apylinkės seniūnijose.

Žiežmarių mieste įrengta šunų vedžiojimo aikštelė. Savivaldybės teritorijoje dabar yra įrengtos jau 3 šunų vedžiojimo aikštelės – Kaišiadorių mieste, Pravieniškių seniūnijoje ir Žiežmarių mieste. Būtina įrengti dar bent vieną aikštelę Kaišiadorių mieste.

Pagaminta 20 informacinių ženklų „Šunis vedžioti draudžiama“ ir 6 „Šunų vedžiojimo aikštelė“. Ženklai pakabinti vedžiojimo aikštelėje, o kiti – labiausiai gyventojų lankomose vietose.

Išduotas vienas leidimas fiziniam asmeniui laikyti ir veisti pavojingų veislių šunis Rumšiškių seniūnijos Bartkūnų kaime.

Gauti keli nusiskundimai dėl gyvūnų augintinių laikymo, kurie buvo patikrinti. Ir toliau išlieka problema dėl bepriežiūrių augintinių laikymo ir bešeimininkių gyvūnų skaičiaus.

**Visuomenės aplinkosauginis švietimas ir informavimas**

VšĮ Pakuočių tvarkymo organizacija pateikė 1000 vnt. informacinių lipdukų, skirtų klijuoti ant rūšiuojamojo surinkimo pakuočių atliekų konteinerių, kurie perduoti privačių namų valdų savininkams. Lipdukuose pateikta išsami informacija kaip rūšiuoti pakuočių atliekas. Pagamintas informacinis stendas „Rūšiuoji – vadinasi galvoji“, kuris pritvirtintas ant dviejų šiukšliavežių.

Atspausdinta 4000 egz. tiražu „Atliekų tvarkymo atmintinės“, kurios platinamos gyventojams. Joje pateikta išsami informacija apie skirtingų atliekų srautų rūšiavimo galimybes, tvarką ir vietas.

Atspausdinti specialūs lipdukai, kurie skirti klijuoti ant žaliųjų atliekų konteinerių, kurie pastatyti prie kapinių.

Platinti lankstinukai atliekų tvarkymo temomis: „Rūšiuodami taupome ir saugome“, „Atliekų priėmimo aikštelė Kaišiadoryse“, išplatinti Gamintojų ir importuotojų asociacijos, Elektronikos gamintojų ir importuotojų asociacijos, Eksploatuoti netinkamų transporto priemonių tvarkytojų asociacijos plakatai: „Mes rūšiuojam autoservise“, informuojantis apie alyvų, vidaus degimo variklių degalų, tepalų, oro filtrų, automobilių hidraulinių (tepalinių) amortizatorių atliekų rūšiavimą; „Mes rūšiuojame įmonėje“, kviečiantis projekte dalyvauti įmones, kurios renka ir kaupia įmonės veikloje ar darbuotojų buityje susidarančias nešiojamųjų baterijų ir akumuliatorių bei elektros ir elektroninės įrangos atliekas; „Mes rūšiuojam. Daugiau erdvės kiemuose“, kviečiantis gyventojus ir įmones atiduoti nebenaudojamus automobilius perdirbti, taip pagražinti savo kiemus ir apsaugoti gamtą nuo taršos.

Išplatinta 30 informacinių plakatų „Nedegink žolės“.

Konferencijos „Sveikatos netolygumų mažinimas Kaišiadorių rajono savivaldybėje“ metu perskaitytas pranešimas „Sveikatai palankios aplinkos kūrimas“.

Vietiniuose laikraščiuose ir Savivaldybės interneto puslapyje skelbiama aktuali informacija aplinkosauginėmis temomis – apie atliekų rūšiavimą, namudinio kompostavimo konteinerius, vykdomas atliekų rinkimo akcijas ir pan. Atnaujinta ir papildyta informacija interneto puslapyje.

Mokykloms, bibliotekoms užsakyta periodinės spaudos, kurioje nuolatos publikuojami straipsniai aplinkosaugos tema ir apie atliekų tvarkymą: „Žaliasis pasaulis“, „Žalioji Lietuva“, „Žurnalas apie gamtą“, „Lututė“, „Miškai“.

Nupirkta dovanoms 10 knygų ir 150 vnt. knygelių „Žaliųjų akinių paslaptis“, kurios skirtos mokiniams ir mokytojams už aplinkosauginę veiklą.